**Jinh Yu Frey** (s. 20. toukokuuta 1985) on yhdysvaltalainen vapaaottelija. Hän ottelee naisten vapaaotteluorganisaatio Invicta Fighting Championshipsissä ja on ollut heinäkuusta 2018 alkaen sen hiukkassarjan (engl. *atomweight*) mestari.

Ura
---

Frey alkoi harrastaa vapaaottelua 2000-luvun ensikymmenen lopulla ilman aiempaa kamppailulajitaustaa. Hän otteli ensimmäisen ottelunsa amatöörinä marraskuussa 2008, tuloksena tyrmäysvoitto. Hänelle kertyi vuosina 2008–2012 kaikkiaan viisi amatööriottelua, joista hän voitti kolme ja hävisi kaksi.

Freyn ensimmäinen ottelu ammattilaisena oli huhtikuussa 2013 pienessä Sugar Creek Showdown -organisaatiossa. Hän voitti sen hiukkassarjan mestaruuden voitettuaan Meghan Wrightin takakuristuksella ottelun ensimmäisessä erässä. Frey puolusti mestaruuttaan onnistuneesti kolme kuukautta myöhemmin. Seuraavana vuonna hän siirtyi Invicta Fighting Championshipsiin, jossa otteli ensimmäisen kerran syyskuussa 2014. Hän hävisi Jodie Esquibelille tuomariston hajaäänin.

Ensimmäisen ammattilaistappion jälkeen Frey voitti kolme seuraavaa Invicta-otteluaan ja pääsi ottelemaan organisaation hiukkassarjan mestaruudesta hallitsevaa mestaria Ayaka Hamasakia vastaan syyskuussa 2016. Hän aloitti vahvasti, halliten ensimmäistä erää, mutta Hamasaki vei lopulta voiton toisen erän lopulla, kun Freyn silmäkulmaan tullut iso haava johti ottelun keskeytykseen. Frey voitti seuraavassa Invicta-ottelussaan heinäkuussa 2017 Ashley Cumminsin tuomariston yksimielisellä päätöksellä, minkä jälkeen hän otteli saman vuoden joulukuussa eri organisaation, eteläkorealaisen Road Fighting Championshipin, hiukkassarjan mestaruudesta hallitsevaa mestaria Seo Hee Hamia vastaan. Hänet tyrmättiin Soulissa käydyn ottelun ensimmäisessä erässä.

Invictan hiukkassarjan mestaruus jäi vuonna 2017 avoimeksi Ayaka Hamasakin siirryttyä Rizin Fighting Federationiin. Toukokuussa 2018 julkistettiin Freyn pääsevän ottelemaan mestaruudesta Minna Grusanderia vastaan. He ottelivat toisiaan vastaan samana vuonna lopulta kahdesti. Frey voitti mestaruuden heinäkuussa tuomariston yksimielisellä päätöksellä, pistein 49-46, 48-47, 48-47. Päätöstä pidettiin kyseenalaisena, ja uusintaottelu käytiin jo joulukuussa. Frey voitti sen tuomariston hajaäänin, pistein 48-47, 48-47 47-48.

Yksityiselämä
-------------

Frey syntyi Arkansas’ssa, mutta on asunut valtaosan elämästään Texasissa. Hän on taustaltaan puoliksi korealainen. Hänen vanhempansa erosivat tämän ollessa vielä pieni, eikä hän ehtinyt tutustua korealaisen isänsä puoleiseen sukuun kuin vasta aikuisena, isänsä jo kuoltua.

Frey on työskennellyt isotooppilääketieteen teknikkona arlingtonilaisessa sairaalassa, myös vapaaotteluammattilaisen uransa alkamisen jälkeen.

Jinh Yu Frey on naimisissa Douglas Freyn kanssa, joka toimii myös hänen vapaaotteluvalmentajanaan. Douglas Frey on itsekin vapaaotellut ammattilaisena.

Lähteet
-------

1. 1 2 3 4 5 6  Jinh Yu Frey *Sherdog.com*. Viitattu 6.4.2019. (englanniksi)
2. 1 2 3  Sanders, David Lee: Interview with Jinh Yu Frey *HalfKorean.com*.  31.5.2017. Viitattu 6.4.2019. (englanniksi)
3. ↑  Naakka, Anna-Maija: Suomalainen vapaaottelija tavoittelee mestaruustitteliä Yhdysvalloissa *Ilta-Sanomat*.  9.5.2018. Viitattu 6.4.2019.
4. 1 2 3 4  An Interview with Jinh Yu Frey, Atomweight Title Challenger *RoadFC.com*.  20.12.2017. Viitattu 6.4.2019. (englanniksi)
5. 1 2 3  Riggs, Drake: EXCLUSIVE | Jinh Yu Frey: ‘Old guard’ atop the mountain *BJPenn.com*.  21.12.2018. Viitattu 6.4.2019. (englanniksi)
6. ↑  Bohn, Mike: Invicta FC 19 results: Maia edges Modefferi for vacant belt, Hamasaki gets controversial win vs. Frey *MMA Junkie*.  24.9.2016. Viitattu 6.4.2019. (englanniksi)
7. ↑  Bohn, Mike: Seo Hee Ham went full 'Hamderlei Silva' with knockout of Jinh Yu Frey at Road FC 45 *MMA Junkie*.  23.12.2017. Viitattu 6.4.2019. (englanniksi)
8. ↑  Raimondi, Marc: Jinh Yu Frey to fight for Invicta atomweight title against Minna Grusander at Invicta FC 30 *MMA Fighting*.  5.5.2018. Viitattu 6.4.2019. (englanniksi)
9. ↑  Mercado, Eddie: Invicta FC 30 results & video: Frey takes 105-pound title with controversial win vs. Grusander *Bloody Elbow*.  22.7.2018. Viitattu 6.4.2019. (englanniksi)
10. ↑  Tucker, Bryan: Invicta FC 33 Results: Frey vs. Grusander 2 *MMA Fighting*.  15.12.2018. Viitattu 6.4.2019. (englanniksi)

Aiheesta muualla
----------------

* / Jinh Yu Frey Facebookissa
* Jinh Yu Frey Twitterissä